«Είναι ντροπή να μιλούν για προβοκάτσια» δήλωσε η Φώφη Γεννηματά, μιλώντας στην τελεόραση του ΣΚΑΪ, αναφερόμενη στη χθεσινή ανακοίνωση της κυβέρνησης, που έκανε λόγο για προβοκατόρικη επίθεση στα γραφεία του ΠΑΣΟΚ.

ADVERTISING

«Την απάντηση την έδωσε σήμερα η αστυνομία, με τα αποτελέσματα της βαλλιστικής εξέτασης» τόνισε η κ. Γεννηματά, σημειώνοντας ότι είναι απαράδεκτο να λένε ότι δεν χτυπήθηκε το ΠΑΣΟΚ αλλά ότι χτυπήθηκαν τα ΜΑΤ.

Σύμφωνα με την ίδια, η αστυνομία έχει εντολές να μην κυνηγάει τους δράστες πέρα από ένα σημείο. «Έχει ευθύνες η κυβέρνηση, γιατί υπάρχει το άβατο στα Εξάρχεια» πρόσθεσε.

Τέλος, η κ. Γεννηματά επισήμανε ότι έχει βαρεθεί να ακούει δηλώσεις ότι δεν υπάρχει εγκληματικότητα και πως στο κέντρο κυκλοφορούν χαρούμενοι τουρίστες. «Ευτυχώς που αυτοί οι τουρίστες δεν ήταν χθες το βράδυ στη Χαριλάου Τρικούπη» υπογράμμισε.

Πηγή: ΑΠΕ-ΜΠΕ